Slaveguttens store boksedrøm
- Min drøm og mitt eneste håp nå er å få britisk statsborgerskap og et pass. Jeg har levd i altfor mange år i uvisshet. Det kan ødelegge et menneske, og jeg vil ikke bli ødelagt, sier Kelvin til VG. - Jeg begynner å bli gammel, og jeg har drømt om å bli proff lenge. Det eneste jeg er redd for i livet er at jeg skal bli for gammel til å oppleve det, sier 26-åringen alvorlig. Det er liten tvil om at han har det som skal til for å lykkes som proffbokser - bortsett fra et pass. Det har naturlig nok skapt mange problemer for ham. Fawaz var egentlig tatt ut på det britiske bokselandslaget som skulle representere vertsnasjonen i London-OL for to år siden, men uten pass ble det umulig. Selvtilliten er det ikke noe å si på, og mens han står i bar overkropp og forteller sin tøffe livshistorie, blir det tidlig klart at snakketøyet også er på toppnivå. - Kelvin er en utrolig åpen, varm og selvopptatt person, på en god og morsom måte. Han er typen som prater om alt. Han kan fortelle deg om stortåa si i evigheter, og konklusjonen er garantert at det er verdens beste stortå, spøker Aamir Ali som er medeier i Stonebridge Boxing Club der Fawaz tilbringer flere timer hver eneste dag. - Kelvin er en maskin til å bokse, og han er så dedikert i alt han gjør. Nå handler alt om å skaffe ham et pass. I september er det «D-day», sier Ali. Youtube: Her vinner Kelvin Bilal Fawaz på knockoutHistorien om Kelvin Bilal Fawaz har fått mye oppmerksomhet i England. I 1988 ble han født i Nigeria, faren var libaneser og moren nigeriansk. Da Kelvin var ni år gammel ble begge foreldrene ble drept i opptøyer mellom kristne og muslimer i hjembyen Kaduna. Faren ble ikke bekreftet død, men dukket aldri opp igjen. - Jeg og søsknene mine bodde hos familiemedlemmer og bekjente. Vi hadde det vanskelig, og jeg spiste stort sett bare ett daglig måltid. Det var ikke elektrisitet eller rent vann, så det var mye sykdom, forteller Kelvin. 13 år gammel tok onkelen ham med til England - uten søsknene. De har han ikke hatt kontakt med siden. - Jeg aner ikke hvordan han fikk meg inn uten pass, men det er mulig de hadde et falskt, forteller Kelvin. - Jeg ble plassert hos en familie i London, og onkelen min sa at jeg skulle være der til faren min hentet meg. Innerst inne visste jeg at faren min var død, og han kom heller aldri. Familien han bodde hos var også av nigeriansk opprinnelse, men mens barna gikk på skolen måtte Kelvin være hjemme og gjøre husarbeid. - De slo meg i alle fall ikke - bare noen klask innimellom. Jeg gjorde alt de ba meg om å gjøre. Fikk jeg beskjed om å vaske opp, så protesterte jeg aldri. Jeg fikk aldri gå ut, og var stort sett innelåst. - Du var rett og slett en slave? - Ja, jeg levde som en slave. Jeg gjorde rent, ryddet og lagde mat. Jeg skjønte at jeg måtte komme meg bort. En dag de voksne var på jobb og barna på skolen, så stakk jeg av. På en bussholdeplass traff jeg en mann som hjalp meg å finne veien til politiet, forteller Kelvin.Han ble tatt hånd om av sosialtjenesten, og de har fulgt ham opp siden. Alle søknadene om permanent opphold har blitt avslått. Uten pass og gyldige papirer har han aldri hatt muligheten til å jobbe, og han har hele tiden stått i fare for å bli sendt ut av landet. Opprinnelig skulle saken hans avgjøres i begynnelsen av september. Nå er det utsatt til oktober, og slik har det vært i mange år. - Det ser ikke så lyst ut nå, men vi nekter å gi opp, sier Ali. Det har nok ikke hjulpet Kelvins sak at han i mange år var med i kriminelle gjenger, og blitt arrestert for besittelse av narkotika. - Jeg begynte å henge på gata. Det var en kaotisk tid, og mange av mine tidligere venner er døde, sitter i fengsel eller har store problemer. For ham ble boksingen redningen. Han begynte å trene som 17-åring, men fortsatte likevel å henge på gata. - Jeg måtte tjene penger for å skaffe meg utstyr og trene. Det jeg fikk fra sosialtjenesten var ikke nok, så jeg hjalp andre i gjengen med ting for å tjene litt ekstra.Han viser frem de over 20 arrene etter knivstikk. Én gang ble lungen punktert og han holdt på å dø. For tre år siden ble Kelvin skutt i beinet, og måtte holde seg helt i ro i flere måneder. - Det ble vendepunktet for meg, og det hjalp meg til å se at jeg måtte endre meg og livet mitt. Jeg begynte å trene enda hardere, og jeg tok med meg alt sinne mitt inn i bokseringen og fikk utløp for det der. Nå trener han som en toppidrettsutøver og får litt penger av manager Ali i tillegg til at kona Justine forsørger ham. - Hvordan er livet ditt om fem år? - Jeg har et godt liv sammen med Justine. Jeg er mye smartere og lærer fortsatt, så håper jeg å være litt mer ydmyk og en mer religiøs person. Og så har jeg et pass, og er profesjonell verdensmester i boksing, sier Kelvin og gliser.Team Sauerland-promotor Nisse Sauerland har lenge ventet på å gjøre Kelvin Bilal Fawaz til proffbokser. - Han er veldig dedikert, god teknikk og mye kraft. Han har vunnet ABAS-turneringen i England som er en bekreftelse på at man er en veldig god amatør, sier Sauerland til VG. Det var det tyske promotorselskapet som reddet bokseklubben Kelvin trener på da Aamir Ali og medeierne var i ferd med å legge ned. Nå støtter de opp med et månedlig beløp og bidrar med utstyr og kompetanse. - Uten Sauerland ville det ikke vært noe drift her, og det er mange barn og unge som har svært god nytte av å komme hit. Det er tøffe forhold i dette området av London. Det er en selvfølge at Kelvin knytter seg til Sauerland, sier Ali til VG. Nisse Sauerland bor selv i London og la sin elsk på bokseklubben. Nå håper han at Kelvin skal bli den første av mange som lykkes. - Han blir en glimrende proffbokser. Han har karismaen, tøffheten fra gata, talentet og stilen til å lykkes. Hele vår støtte til Stonebridge handler om å få ungdom som Kelvin bort fra gata. Hvis han lykkes, så vil det gjøre meg veldig stolt, sier Sauerland.
Han kom ulovlig til England fra Nigeria som barn, og endte opp som slave hos en familie i London. Historien om bokseren Kelvin Bilal Fawaz (26) kunne like gjerne vært et filmmanus. barn, og endte opp som slave hos en familie i London. Historien om bokseren Kelvin Bilal Fawaz (26) kunne like gjerne vært et filmmanus.